Kommissionens meddelelse om alliancen mellem Lufthansa, SAS og United Airlines (sag COMP/D-2/36.201, 36.076, 36.078 - procedure efter EF-traktatens artikel 85 (ex artikel 89))

(2002/C 264/03)

(EØS-relevant tekst)

Den 3. juli 1996 indledte Kommissionen en procedure efter EF-traktatens artikel 85 (ex artikel 89) for at undersøge, om koordineringsaftalerne mellem Lufthansa og United Airlines og mellem SAS og United Airlines var forenelige med Fællesskabets konkurrenceregler(1). Den 18. september 1996 gjorde Kommissionen det samme med hensyn til trepartsaftalen mellem Lufthansa, SAS og United Airlines(2).

Efter at parterne havde afgivet tilsagn, og Forbundsrepublikken Tysklands regering havde afgivet en erklæring, tilkendegav Kommissionen i en meddelelse i De Europæiske Fællesskabers Tidende den 30. juli 2002, at den ville indtage en positiv holdning til samarbejdsaftalerne mellem LH/SAS/UA og indstille proceduren(3). Der er ikke fremkommet væsentlige nye elementer fra andre interesserede parter.

På grundlag af ovennævnte tilsagn og erklæring besluttede Kommissionen således den 28. oktober 2002, at der ikke længere er grund til at gribe ind efter traktatens artikel 85, og at proceduren derfor kan indstilles.

En version af parternes tilsagn, som ikke er fortrolig, samt den erklæring, som Forbundsrepublikken Tysklands regering har afgivet, er anført som bilag til denne meddelelse.

(1) Henholdsvis sag COMP/D-2/36.076/LH/UA og sag COMP/D-2/36.078/SAS/UA.

(2) Sag COMP/D2/36.201.

(3) EFT C 181 af 30.7.2002, s. 2.

Bilag 1

IKKE-FORTROLIG VERSION

Sag COMP/36.201 - Deutsche Lufthansa AG, Scandinavian Airlines System, United Airlines Inc.

TILSAGNENE

Deutsche Lufthansa AG, Scandinavian Airlines System, United Airlines Inc. (tilsammen benævnt "parterne") fremsætter herved nedenstående tilsagn for at løse de konkurrenceproblemer, som Europa-Kommissionen har påvist i forbindelse med proceduren i sag COMP/36.201 om parternes samarbejdsaftaler vedrørende luftfarten mellem Det Europæiske Fællesskab og Amerikas Forenede Stater.

Disse tilsagn er bindende for parterne og deres datterselskaber, efterfølgere og assignatarer, og parterne forpligter sig til at sikre, at deres datterselskaber, efterfølgere og assignatarer opfylder tilsagnene.

1. DEFINITIONER

1.1. Konkurrencedygtig flyrute- En direkte eller indirekte passagerruteflyvning, der drives mindst seks dage om ugen på et eller flere af de identificerede bypar, og, når det drejer sig om en indirekte flyvning, med en transittid på højst 150 minutter.

1.2. Identificerede bypar- Frankfurt-Chicago, Frankfurt-Los Angeles, Frankfurt-San Francisco og Frankfurt-Washington.

1.3. Potentielt nyt selskab på markedet- Et kvalificeret selskab (eller kvalificerede selskaber, der deltager i samme alliance), der kan tilbyde en konkurrencedygtig flyrute alene eller ved flyvning under fælles rutenummer, og som for at kunne beflyve en sådan rute har behov for, at parterne stiller en slot eller slots til rådighed i overensstemmelse med disse tilsagn. Udtrykket potentielt nyt selskab på markedet omfatter "eksisterende, men potentielt nyt selskab på markedet".

1.4. Kvalificeret flyselskab- Ethvert US- eller EU-selskab, der har ret til at drive passagerflyvning mellem mindst en eller flere EU-medlemsstater og USA. Flyselskaber, der er under parternes retlige kontrol, eller parternes franchisetager eller alliancepartner, betragtes ikke som kvalificerede flyselskaber.

1.5. Eksisterende, men potentielt nyt selskab på markedet- Et potentielt nyt selskab på markedet, der i forvejen driver konkurrencedygtige flyruter på et eller flere af de identificerede bypar (fortrolige oplysninger udeladt). Flyvninger, der udføres af det potentielt nye selskabs alliancepartnere, betragtes i forbindelse med disse tilsagn som det potentielt nye selskabs flyvninger.

1.6. Konkurrencedygtig føderute- En rute, der beflyves mellem Frankfurt og et flyselskabs eller dets alliancepartneres europæiske hovedlufthavn, og som ville give (eller ville have givet) en transittid på højst 150 minutter i forbindelse med en ny eller eksisterende transatlantisk rute til/fra en af de amerikanske byer i de identificerede bypar. (Fortrolige oplysninger udeladt).

1.7. Godkendt flytransportudbyder- Et potentielt nyt selskab på markedet, som Kommissionen og de kompetente myndigheder i den pågældende medlemsstat har givet tilladelse til at beflyve en konkurrencedygtig rute på et eller flere identificerede bypar i henhold til del 4 i disse tilsagn.

1.8. Ny flytransportudbyder- Ethvert flyselskab (eller flyselskaber, der deltager i samme alliance), der individuelt eller i fællesskab under fælles rutenummer udbyder en ny eller supplerende konkurrencedygtig flyrute. Udtrykket ny flytransportudbyder omfatter "godkendte flytransportudbydere".

2. SLOTS TIL EN NY DIREKTE ELLER INDIREKTE FLYVNING PÅ DE IDENTIFICEREDE BYPAR

2.1. Parterne forpligter sig til at stille slots til rådighed i Frankfurt for at give et eller flere potentielt nye selskaber på markedet mulighed for at tilbyde nye eller supplerende konkurrencedygtige flyruter.

2.2. Der vil kun blive stillet slots til rådighed i Frankfurt for potentielt nye selskaber til oprettelse af en ny eller en supplerende konkurrencedygtig flyrute, hvis de potentielt nye selskaber kan bevise, at de forgæves har udfoldet alle rimelige bestræbelser på at opnå de nødvendige slots til beflyvning af en sådan rute gennem de normale procedurer for slottildeling.

2.3. Når et potentielt nyt selskab på markedet anmoder om slots for at kunne oprette en ny eller en supplerende indirekte konkurrencedygtig flyrute, vil der blive stillet slots til rådighed i henhold til disse tilsagn på følgende yderligere betingelser:

- Når det potentielt nye selskab opretter en transatlantisk rute til/fra en by i USA, der indgår i et identificeret bypar, vil der kun blive stillet slots til rådighed for en føderute til denne transatlantiske rute, hvis det potentielt nye selskab eller dets alliancepartnere ikke i forvejen beflyver en konkurrencedygtig føderute til den transatlantiske rute. Et potentielt nyt selskab kan dog undgå anvendelse af denne betingelse ved at bevise, at dets egen eller dets alliancepartners eksisterende konkurrencedygtige føderute beflyves med en belægningsgrad på over 80 % til gennemsnitspris, og at kapaciteten ikke med rimelighed kan forøges ved at indsætte større fly.

- Når et potentielt nyt selskab på markedet er et eksisterende selskab, der beflyver en indirekte, konkurrencedygtig flyrute, er det potentielt nye selskab ikke berettiget til at få tildelt slots til en yderligere føderute til den samme transatlantiske rute som den eksisterende indirekte rute.

2.4. Som beskrevet mere indgående i del 3 i disse tilsagn skal slots, der stilles til rådighed i henhold til disse tilsagn, som minimum benyttes til den konkurrencedygtige flyrute på det (de) bestemte identificerede bypar, som de pågældende slots er stillet til rådighed for.

2.5. Der vil kun blive stillet slots til rådighed for et eksisterende, men potentielt nyt selskab i henhold til disse tilsagn til en supplerende eller, når det gælder ruten Frankfurt-Washington som anført i punkt 3.1, højst to supplerende konkurrencedygtige flyruter ud over det antal, der (i forvejen) beflyves af det pågældende selskab og dets alliancepartnere (fortrolige oplysninger udeladt).

2.6. Hvis et eksisterende, men potentielt nyt selskab, inden det har befløjet den (de) supplerende konkurrencedygtige flyrute(r) i fire på hinanden følgende IATA-sæsoner, indstiller en eller flere af sine flyvninger på de identificerede bypar (fortrolige oplysninger udeladt), og hvis ruten ikke overtages af det pågældende selskabs datterselskab eller en alliancepartner inden to måneder efter lukningen, vil det eksisterende, men potentielt nye selskab få pålagt at tilbagelevere de slots, det har opnået i henhold til disse tilsagn, til parterne.

2.7. Parterne vil stille de nødvendige slots til rådighed for det (de) potentielt nye selskab(er), der godkendes i overensstemmelse med del 4 i disse tilsagn.

2.8. Hvis parterne har stillet en eller flere slots til rådighed, har den (de) godkendt(e) flytransportudbyder(e) en vedvarende pligt til at udfolde alle rimelige bestræbelser på at opnå de nødvendige slots i Frankfurt gennem de normale slottildelingsprocedurer, så den kan beflyve en konkurrencedygtig flyrute. Hvis den godkendte flytransportudbyder opnår en slot gennem sådanne procedurer ("den nye slot"), skal den slot, som parterne har stillet til rådighed for den godkendte flytransportudbyder i henhold til disse tilsagn, tilbageleveres til parterne, så snart den pågældende udbyder kan benytte den nye slot, hvis:

- den nye slot anvendes på et hvilket som helst tidspunkt til beflyvning af en direkte passagerrute på et af de identificerede bypar, og den nye slot ligger inden for et tidsrum på 120 minutter før eller efter en slot, som parterne har stillet til rådighed i henhold til disse tilsagn, eller

- den nye slot anvendes på et hvilket som helst tidspunkt til beflyvning af en indirekte passagerrute på et af de identificerede bypar med en transittid på højst 150 minutter.

2.9. For at sikre, at de slots, som parterne stiller til rådighed, benyttes i overensstemmelse med disse tilsagn, vil parterne og de enkelte godkendte flytransportudbydere vedtage en ordning, som giver parterne mulighed for at overvåge, hvordan de pågældende slots udnyttes.

3. SLOTTILSAGNENES VARIGHED

3.1. Med forbehold af bestemmelserne i punkt 3.4 og på betingelse af, at Kommissionen og den pågældende medlemsstats kompetente myndigheder giver deres godkendelse i henhold til punkt 3.3 eller del 4 i disse tilsagn, har parterne opfyldt deres pligt til at stille slots til rådighed i Frankfurt i forbindelse med et identificeret bypar, hvis en ny flytransportudbyder begynder at beflyve en ny eller supplerende konkurrencedygtig flyrute på det pågældende identificerede bypar, bortset fra Frankfurt-Washington, hvor parternes forpligtelser anses for opfyldt, hvis der oprettes to nye eller supplerende konkurrencedygtige flyruter (parterne vil dog ikke i noget tilfælde være forpligtede til at stille slots til rådighed for mere end en indirekte konkurrencedygtig flyrute på Frankfurt-Washington).

3.2. I forbindelse med disse tilsagn kan en enkelt daglig tilsluttende flyforbindelse fra Frankfurt udgøre en del af en ny eller supplerende konkurrencedygtig flyrute på mere end et identificeret bypar.

3.3. Når et flyselskab meddeler, at det vil begynde at beflyve en ny eller supplerende konkurrencedygtig flyrute på et identificeret bypar uden brug af slots, som parterne har stillet til rådighed, underretter parterne såvel Kommissionen som den pågældende medlemsstats kompetente myndigheder derom hurtigst muligt efter, at der er givet meddelelse om denne rute. Kommissionen og den pågældende medlemsstats kompetente myndigheder vil i overensstemmelse med del 4 i disse tilsagn bekræfte over for parterne, om en sådan ny eller supplerende konkurrencedygtig flyrute er tilstrækkelig til, at det pågældende flyselskab kan betragtes som en ny flytransportudbyder med hensyn til det identificerede bypar, når beflyvningen af en sådan rute er påbegyndt.

3.4. Tilsagnene i del 2, 5 og 6 tages op til revision (som beskrevet yderligere i punkt 3.5) for et bestemt identificeret bypar, hvis en ny flytransportudbyder ikke beflyver en ny eller supplerende konkurrencedygtig flyrute i fire på hinanden følgende IATA-sæsoner.

3.5. En godkendt flytransportudbyder, der ikke benytter de slots, som parterne har stillet til rådighed i henhold til disse tilsagn, til beflyvning af en ny eller supplerende konkurrencedygtig flyrute på et bestemt identificeret bypar, skal, så snart den opgiver at beflyve den pågældende rute, levere alle de slots tilbage til parterne, som disse stillede til rådighed for den pågældende rute. I forbindelse med disse tilsagn anses et flyselskab, dets datterselskaber og dets alliancepartnere for at have indstillet flyvningen på en ny eller supplerende flyrute på et bestemt identificeret bypar, hvis det eller de ikke udnytter mindst 80 % af de pågældende slots til en konkurrencedygtig flyrute på det pågældende identificerede bypar, medmindre dette er berettiget ud fra et af de forhold, der er anført i artikel 10, stk. 5, i forordning (EF) nr. 95/93 eller enhver anden forordning, som måtte ændre eller erstatte den.

3.6. Eventuelle slots, der tilbageleveres til parterne, før den godkendte flytransportudbyder har befløjet en ny eller supplerende konkurrencedygtig flyrute i fire på hinanden følgende IATA-sæsoner, skal i henhold til del 2 i disse tilsagn stilles til rådighed for et andet potentielt nyt selskab på markedet til beflyvning af en ny eller supplerende konkurrencedygtig flyrute på det pågældende identificerede bypar.

4. KOMMISSIONENS OG DE KOMPETENTE NATIONALE MYNDIGHEDERS GODKENDELSE AF ET POTENTIELT NYT SELSKAB PÅ MARKEDET

4.1. Parterne stiller kun slots til rådighed for potentielt nye selskaber, der på forhånd er godkendt af Kommissionen og de kompetente myndigheder i den pågældende medlemsstat, og kun på en måde, der på forhånd er godkendt af Kommissionen og den pågældende medlemsstats kompetente myndigheder. Ved godkendelsen skal Kommissionen og de kompetente myndigheder i den pågældende medlemsstat se på de faktorer, der bedst kan løse de konkurrencemæssige problemer, som Kommissionen har påvist på de identificerede bypar. Kommissionen og de kompetente myndigheder i den pågældende medlemsstat skal tage følgende kriterier i betragtning:

a) spørgsmålet om, hvorvidt det potentielt nye selskab er en rentabel, eksisterende eller potentiel konkurrent med mulighed for, midler til og interesse i at beflyve en konkurrencedygtig flyrute på lang sigt og med en vedvarende og aktiv konkurrenceevne

b) transittiden, når det drejer sig om et potentielt nyt selskab, der vil tilbyde indirekte, konkurrencedygtige flyruter, og

c) spørgsmålet om, hvorvidt det potentielt nye selskab vil tilbyde konkurrencedygtige flyruter på flere forskellige identificerede bypar ved udnyttelse af 14 (28 når det gælder Frankfurt-Washington) eller færre slots om ugen i Frankfurt.

4.2. Når der er mere end et potentielt nyt selskab, der kan betragtes som en rentabel faktisk eller potentiel konkurrent i den i punkt 4.1, litra a) anvendte betydning, vil den (de) potentielt nye selskab(er), der tilbyder direkte ruter, blive foretrukket uanset punkt 4.1, litra c).

5. BONUSPROGRAMMER

5.1. Hvis en godkendt flytransportudbyder ikke deltager i et bonusprogram eller har sit eget tilsvarende bonusprogram, forpligter parterne sig til at lade den pågældende udbyder, på dennes anmodning, deltage i et af deres bonusprogrammer eller i deres fælles program, hvis et sådant eksisterer, for de identificerede bypar, der beflyves direkte af den godkendte udbyder. Der indgås en kontrakt med den godkendte flytransportudbyder på rimelige vilkår uden forskelsbehandling, herunder også med hensyn til kompensation for parternes eventuelle omkostninger.

5.2. Kontrakter, der indgås i henhold til denne del, vil ophøre for et eller flere identificerede bypar, hvis den godkendte flytransportudbyder indstiller en konkurrencedygtig flyrute på det (de) pågældende bypar.

6. INTERLINING

6.1. Efter anmodning forpligter parterne sig til at indgå en interliningaftale med en godkendt flytransportudbyder med direkte flyvninger på et eller flere af de identificerede bypar i alle tilfælde, hvor den godkendte udbyder ikke i forvejen har en interliningaftale med parterne.

6.2. Enhver interliningaftale, der indgås i henhold til denne del, vil:

- kun gælde for takstkategorierne F, C og Y

- vedrøre interlining på grundlag af parternes offentliggjorte enkeltbilletpriser eller halvdelen af deres offentliggjorte returbilletpriser

- kun gælde trafik fra eller til det identificerede bypar, hvor den godkendte flytransportudbyder opererer

- være underlagt MITA-reglerne og/eller normale kommercielle vilkår, herunder kravet om, at den godkendte flytransportudbyder giver parterne en remburs, hvis de finder det nødvendigt, og

- give den godkendte flytransportudbyder eller rejsebureauerne mulighed for at tilbyde en returbillet, der giver adgang til flyvning den ene vej med parterne og den anden vej med den godkendte flytransportudbyder.

6.3. Afhængigt af om der er ledige pladser inden for den relevante takstkategori, forpligter parterne sig til at transportere en passager med en billet, der er udstedt til en godkendt flytransportudbyders direkte flyvning på et identificeret bypar. For at undgå misbrug kan parterne dog kræve, at den godkendte flytransportudbyder eller passageren, efter den pågældende udbyders eget valg, betaler den positive difference mellem parternes og den godkendte udbyders pris. I tilfælde, hvor den godkendte udbyders pris er lavere end prisen på den billet, der udstedes af parterne, er parterne kun forpligtede til at acceptere billetten op til den pris, som den godkendte udbyder har forlangt. Godkendte flytransportudbydere vil være beskyttet på samme måde, når parternes pris er lavere end prisen på den billet, der er udstedt af den godkendte udbyder.

6.4. Alle interliningaftaler, der indgås i henhold til denne del, vil ophøre for et eller flere identificerede bypar, hvis den godkendte flytransportudbyder indstiller en konkurrencedygtig flyrute på det (de) pågældende bypar.

7. IATA'S TAKSTKONFERENCER

7.1. Parterne forpligter sig til ikke at deltage i den del af IATA's takstkonferencer, der vedrører flyvninger med oprindelse i EU på de identificerede bypar. Parterne vil frit, efter eget skøn, kunne acceptere eller afslå andre flyselskabers billetter til de identificerede bypar, hvis de er udstedt på grundlag af en takst, der er fastsat på IATA's takstkonferencer.

8. GENERELLE BESTEMMELSER OM TILSAGNENE

8.1. Hvis de samarbejdsaftaler, som Kommissionen har undersøgt i forbindelse med denne procedure, undergives krav fra en anden konkurrencemyndigheds side, der er potentielt uforenelige med disse tilsagn, eller hvis der opstår andre forhold, som sammen med disse tilsagn ville medføre, at der stilles flere slots til rådighed end absolut nødvendigt for at fjerne de konkurrencemæssige problemer, som Kommissionen har påpeget på et eller flere af de identificerede bypar, kan parterne anmode om, at tilsagnene tages op til revision og tilpasses for at undgå sådanne uoverensstemmelser eller forpligtelser, der ikke længere ville være nødvendige for at løse de konkurrencemæssige problemer, som Kommissionen har påpeget.

8.2. Hvis et af disse tilsagn bliver uforeneligt med gældende love eller regler i Det Europæiske Fællesskab eller USA, skal parterne ikke opfylde den pågældende forpligtelse, før denne uoverensstemmelse er bragt af vejen. Parterne forpligter sig til at underrette Kommissionen og den pågældende medlemsstats kompetente myndigheder og specificere, hvilken (hvilke) forpligtelse(r) der suspenderes, og hvilke love eller regler der skaber uforeneligheden. Hvis det er muligt, skal parterne give sådanne oplysninger, før den pågældende lovgivning træder i kraft, for at give Kommissionen eller den pågældende medlemsstats kompetente myndigheder mulighed for at træffe passende foranstaltninger.

8.3. Hvis parterne på et givet tidspunkt indstiller en direkte flyvning på et af de identificerede bypar, har parterne ret til at anmode Kommissionen og de kompetente myndigheder i den pågældende medlemsstat om at frigøre dem fra deres tilsagn med hensyn til det (de) relevante identificerede bypar. Forpligtelserne finder automatisk anvendelse igen på det (de) relevante identificerede bypar, hvis parterne på ny påbegynder direkte flyvninger.

8.4. Parterne giver Kommissionen de oplysninger, som Kommissionen og de kompetente myndigheder i den pågældende medlemsstat kan kræve i forbindelse med disse tilsagn, inden ti arbejdsdage efter at have modtaget en begrundet anmodning derom fra Kommissionen og den pågældende medlemsstats kompetente myndigheder.

Bilag 2

FRA FORBUNDSREPUBLIKKEN TYSKLANDS REGERING

For at Europa-Kommissionen på baggrund af parternes tilsagn kan indstille den igangværende procedure efter EF-traktatens artikel 85 (ex artikel 89) i sagen om den transatlantiske alliance mellem LH/SAS/UA (sag COMP/D-2/36.201), der blev indledt den 3. juli 1996, har Forbundsrepublikken Tysklands regering, på trods af at det er dens generelle holdning, at flyselskaber med sjette frihedsrettighed er prisførende på markeder uden for EØS, erklæret, at den ikke vil udøve nogen kontrol med priserne på indirekte flyvninger under sjette frihedsrettighed fra Tyskland til de fire destinationer, som Kommissionen har afgrænset, dvs. Frankfurt-Chicago, Frankfurt-Los Angeles, Frankfurt-San Francisco og Frankfurt-Washington.

Denne erklæring er betinget af, at tyske flyselskaber under tilsvarende vilkår får samme behandling på andre EØS-markeder med hensyn til priskontrollen på sjette frihedsrettighedsruter, når det er nødvendigt som følge af Kommissionens vurdering af tilsvarende sager om transatlantiske alliancer.